钦定古今图书集成/明伦汇编/官常典/第651卷 > 《河阳县作二道》潘岳
## 钦定古今图书集成/明伦汇编/官常典/第651卷 > 《河阳县作二道》潘岳

微身轻蝉翼。弱冠忝嘉招，在疚妨贤路。再升上宰朝，
猥荷公叔举，连陪厕王寮。长啸归东山，拥耒耨时苗。
幽谷茂纤葛，峻岩敷荣条。落英陨林趾，飞茎秀陵乔。
卑高亦何常，升降在一朝。徒恨良时泰，小人道遂消。
譬如野田蓬，斡流随风飘。昔倦都邑游，今掌河朔徭。
登城眷南顾，凯风扬微绡。洪流何浩荡，修芒郁岧峣。
谁谓晋京远，室迩身实辽。谁谓邑宰轻，令名患不劭。
人生天地间，百年孰能要。颎如槁石火，瞥若截道飙。
齐都无遗声，《桐乡》有馀谣。福谦在纯约，害盈由矜骄。
虽无君人德，视民庶不恌。

“日夕阴云起，登城望洪河。”川气冒山岭，惊湍激岩阿。
归雁映兰畤，游鱼动圆波。鸣蝉厉寒音，时菊耀秋华引领望京室，南路在伐柯。大厦缅无觌，崇芒郁嵯峨。
总总都邑人，扰扰俗化讹。依水类浮萍，寄松似悬萝。
朱博纠舒慢，楚风被琅邪。曲蓬何以直，托身依丛麻。
黔黎竟何常，政成在民和。位同单父邑，愧无子贱歌。
岂敢陋微官，但恐忝所荷。